આ જ પ્રકારની બીજી ઘટના અમદાવાદના નવાવાડજ વિસ્તારમાં થઈ હતી. એક સ્કુલ સામે દેખાવો ચાલી રહ્યા હતા. નારણપુરા પોલીસ ઘટના સ્થળે પહોંચી ટોળાએ પોલીસ ઉપર પથ્થરમારો કર્યો અને તેમાં પોલીસ ઈન્સપેકટર જાદવ પડી ગયા અને તેમનું મોત નિપજ્યું, પછી પોલીસે લોકોને શોધી શોધી પકડવાની શરૂઆત કરી, ત્યારે ત્યાં સ્થાનિક ધારાસભ્ય યતીન ઓઝા આવી પહોંચ્યા, બીજી તરફ સિનિયર આઈપીએસ અધિકારી અતુલ કરવાલ, સતીષ વર્મા, એ કે સુરોલીયા અને પી કે ઝા આવી પહોંચ્યા હતા. ભાજપના ધારાસભ્ય યતીન ઓઝાએ પોલીસને ગાળો ભાંડવાની શરૂઆત કરી, થોડીવાર પછી આઈપીએસ અધિકારી સતીષ વર્મા, અતુલ કરવાલ અને પી કે ઝાએ પિત્તો ગુમાવ્યો અને તેમણે યતીન ઓઝાની ધોલાઈ કરી નાખી.